## Pravilnik o uvjetima koje mora ispunjavati pravna ili fizička osoba za pružanje stručne pomoći u postupku posredovanja

### NN 1/2006 (2.1.2006.), Pravilnik o uvjetima koje mora ispunjavati pravna ili fizička osoba za pružanje stručne pomoći u postupku posredovanja

# MINISTARSTVO ZDRAVSTVA I SOCIJALNE SKRBI

**5**

Na temelju članka 52. stavka 3. Obiteljskog
zakona (»Narodne novine«, broj 116/03, 17/04 i 136/04), ministar zdravstva i
socijalne skrbi donosi

## PRAVILNIK

### O UVJETIMA KOJE MORA ISPUNJAVATI PRAVNA ILI FIZIČKA OSOBA ZA PRUŽANJE STRUČNE POMOĆI U POSTUPKU POSREDOVANJA

Članak 1.

Stručnu pomoć u postupku posredovanja radi
pokušaja otklanjanja bračnih nesuglasica, odnosno upoznavanja s pravnim posljedi­cama razvoda braka pruža:

1. centar za socijalnu skrb,

2. savjetovalište za brak i obitelj,

3. osoba ovlaštena za pružanje stručne pomoći u
postupku posredovanja (posredovatelj).

Članak 2.

Posredovatelj iz članka 1. točke 2. i 3. ovoga
Pravilnika može pru­žati stručnu
pomoć ako:

1. ima hrvatsko državljanstvo,

2. ima poslovnu i zdravstvenu sposobnost,

3. nije u radnom odnosu,

4. ima visoku stručnu spremu u zvanju: profesor
psihologije, diplomirani socijalni radnik, diplomirani pravnik,

5. ima najmanje pet godina radnog iskustva na
stručnim poslo­vima u
centru za socijalnu skrb ili na stručnim poslovima u savjetovalištu za brak ili
obitelj,

6. ima završenu edukaciju iz tehnika
savjetodavnog rada i/ili sljedeće psihoterapijske edukacije: Gestalt terapija, Kognitivno-behavioralna
terapija, Realitetna terapija, Sistemska obiteljska
terapija,

7. ima položen stručni ispit,

8. ima odgovarajući prostor i opremu.

Uvjeti iz stavka 1. ovoga članka, osim točke 3.
i 8., odgovarajuće se primjenjuju i na osobe koje posredovatelj uključi u
pružanje struč­ne pomoći bračnim drugovima u postupku
posredovanja.

Posredovatelj koji ima radno iskustvo na
poslovima posredovanja u centru za socijalnu skrb može pružati pomoć iz članka
1. ovoga Pravilnika bez obzira na završene edukacije.

Članak 3.

Poslove iz članka 1. ovog Pravilnika ne može
obavljati osoba koja je pravomoćno osuđena za kazneno djelo protiv života i
tijela, protiv slobode i prava čovjeka i građanina, protiv dostojanstva osobe i
morala, protiv braka, obitelji i mladeži, protiv imovine te za kazneno djelo
protiv Republike Hrvatske.

Članak 4.

Pod odgovarajuăim
prostorom iz članka 2. stavka 1. točke 8. ovoga Pravilnika podrazumijeva se
jedna prostorija od najmanje10 m2 za rad s
osobama izmeu kojih se posreduje po jednom posre­do­vatelju te čekaonica i
sanitarni čvor.

Čekaonicu i sanitarni čvor moţe
koristiti viđe posredovatelja.

Članak 5.

Odobrenje za obavljanje poslova pružanja stručne
pomoći u postupku posredovanja izdaje ministarstvo nadležno za poslove soci­jalne skrbi (dalje u tekstu: ministarstvo).

Članak 6.

Više osoba koje ispunjavaju uvjete za pružanje
stručne pomoći u postupku posredovanja i imaju odobrenje ministarstva mogu
osnovati zajednički ured za posredovanje.

U slučaju osnivanja zajedničkog ureda za
posredovanje odgovarajuće se primjenjuju uvjeti iz članka 4. ovoga Pravilnika u
odnosu na broj zaposlenih stručnih osoba, uz mogućnost korištenja iste
prostorije u slučaju rada u smjenama.

Članak 7.

Posredovatelj iz članka 1. točke 2. i 3. ovoga Pravilnika
dužan je o početku rada izvijestiti centar za socijalnu skrb na čijem području
djeluje i ministarstvo.

Članak 8.

Posredovatelj iz članka 1. točke 2. i 3. ovoga
Pravilnika dužan je:

– pružati usluge sukladno odluci suda,

– u obavljanju poslova primjenjivati metode
stručnog rada, po­štivati osobnost korisnika, njegovo
dostojanstvo i nepovredivost osobnog i obiteljskog života i čuvati
profesionalnu tajnu,

– voditi evidenciju o klijentima i pruženim
uslugama na obras­cu ORB,
od točke 1. do točke 19. Pravilnika o načinu vođenja očevidnika i dokumentacije
u svezi s poslovima centra za socijalnu skrb u području braka i odnosa u braku
(»Narodne novine«, br. 32/05),

– davati podatke o svojem radu na zahtjev suda,
ministarstva i nadležnog centra za socijalnu skrb.

Članak 9.

Posredovatelj iz članka 1. točke 2. i 3. ovoga
Pravilnika može privremeno obustaviti poslovanje zbog bolesti, vojne obveze ili
drugog opravdanog razloga.

O privremenoj obustavi poslovanja posredovatelj
mora izvijestiti ministarstvo, sud i centar za socijalnu skrb na čijem području
djeluje.

Članak 10.

Posredovatelj iz članka 1. točke 2. i 3. ovoga
Pravilnika može ostvariti prihode:

1. izravno naplatom od korisnika,

2. iz zaklada, fondacija, darovnica i drugih
izvora.

Članak 11.

Odobrenje za samostalno obavljanje poslova
pružanja stručne po­moći u postupku posredovanja kao profesionalne djelatnosti
prestaje:

1. odjavom,

2. po sili zakona,

3. odlukom ministarstva.

Članak 12.

Odobrenje za samostalno obavljanje poslova
pružanja stručne pomoći u postupku posredovanja kao profesionalne djelatnosti
prestaje po sili zakona ako osoba koja ima odobrenje za rad:

1. umre,

2. izgubi potpuno ili djelomično poslovnu
sposobnost,

3. zasnuje radni odnos,

4. bude pravomoćnom sudskom presudom osuđena za
kazneno djelo iz članka 3. ovoga Pravilnika, kao i kazneno djelo učinjeno u toj
djelatnosti ili u svezi s tom djelatnosti,

5. izgubi zdravstvenu sposobnost.

Prestanak odobrenja za samostalno obavljanje
poslova pruža­nja stručne pomoći u postupku
posredovanja kao profesionalne dje­latnosti iz razloga navedenih u stavku 1. ovoga članka
utvrđuje ministarstvo rješenjem.

Članak 13.

Rješenjem ministarstva utvrđuje se prestanak
odobrenja za samostalno obavljanje poslova pružanja stručne pomoći u postupku
posredovanja kao profesionalne djelatnosti i u slučajevima:

– ako se nedostaci u obavljanju poslova utvrđeni
inspekcijskim nadzorom ne otklone u određenom roku,

– ako osoba kojoj je izdano odobrenje za
obavljanje poslova ne obavlja poslove osobno ili ako koristi rad drugih osoba
protivno odobrenju,

– ako osoba kojoj je izdano odobrenje prestane s
radom bez dopuštenja ministarstva,

– ako i nakon upozorenja tijela koje obavlja
inspekcijski nadzor ne postupi u skladu s člankom 8. ovoga Pravilnika.

Članak 14.

Ovaj Pravilnik stupa na snagu osmoga dana od
dana objave u »Narodnim novinama«.

Klasa: 552-01/05-01/86

Urbroj: 534-06-05-3

Zagreb, 22. prosinca 2005.

Ministar

**doc****. dr. sc. Neven Ljubičić**, v. r.

Pravilnik, NN 1/2006-5